Diari Oficial de la Generalitat Valenciana


Sumari del DOGV 8528, del 12-04-2019 (2019/3723)

RESOLUCIÓ de 9 d'abril de 2019, del síndic major de la Sindicatura de Comptes, per la qual s'autoritza l'inventari d'ens subjectes a fiscalització (INVENS), amb les seues altes inicials, i la seua publicació en la seu electrònica.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8528

Data del DOGV
:   12-04-2019

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2019/3723


Data del document
:   09-04-2019

Organisme emissor
:   Sindicatura de Comptes

Tipus de document
:   Resolució

Anàlisi jurídica

 Descriptors 

:   * Sindicatura de Comptes

RESOLUCIÓ de 9 d'abril de 2019, del síndic major de la Sindicatura de Comptes, per la qual s'autoritza l'inventari d'ens subjectes a fiscalització (INVENS), amb les seues altes inicials, i la seua publicació en la seu electrònica. [2019/3723]  
La Llei 16/2017, de 10 de novembre, de la Generalitat, de modificació de la Llei de la Generalitat Valenciana 6/1985, d'11 de maig, de Sindicatura de Comptes (DOGV 8169, 14.11.2017), ha ampliat l'àmbit del sector públic valencià subjecte a fiscalització. Així, a partir de l'entrada en vigor d'aquesta reforma legal, s'integra en aquest qualsevol ens instrumental que estiga situat en l'òrbita pública, amb independència que aquesta situació vinga determinada per la participació o el finançament majoritaris, o pel domini efectiu de les entitats públiques valencianes.  
  
La introducció d'aquesta important novetat legal exigeix disposar d'un instrument que possibilite el coneixement actualitzat de les entitats que, per reunir els requisits legals, han de considerar-se incloses en l'àmbit subjectiu de l'actuació fiscalitzadora. Per aquesta raó, el Reglament de règim interior de la Sindicatura de Comptes, de data 23 de maig de 2018 (DOGV 8308, 01.06.2018), ha previst l'existència d'un inventari d'ens subjectes a rendició de comptes, en el qual es faran constar els comptes que han sigut rendits, amb la data en què es reben i, si escau, les incidències produïdes.  
En la disposició transitòria única de la citada norma reglamentària, s'ordena inscriure inicialment i sense més tràmit en aquest inventari tots els ens que figuren, en la data de la seua entrada en vigor, en els informes aprovats per la Sindicatura de Comptes sobre el sector públic valencià i en les bases de dades de la Plataforma de rendició de comptes de les entitats locals i altres eines informàtiques que ha estat utilitzant la Sindicatura, en exercici de la seua funció fiscalitzadora, per a canalitzar la rendició de comptes i la remissió d'informació per les entitats fiscalitzades.  
En aplicació del règim descrit, per a implantar l'inventari d'ens, procedeix en primer lloc donar d'alta a tots els que es troben en el supòsit previst en la disposició transitòria única. En un segon moment, es completaran aquestes altes inicials amb totes aquelles que procedisca efectuar, d'acord amb el que es preveu en l'article 2n del Reglament de règim interior.  
A aquest efecte, cal tindre en compte els següents  
  
Fets  
  
S'han revisat els antecedents a què fa referència la disposició transitòria única del Reglament de règim interior, i s'ha assignat a tots els ens obtinguts un d'aquests dos nivells: autonòmic o local. Cal aclarir que, a l'efecte de l'inventari, l'àmbit autonòmic comprén totes les entitats que no formen part del sector públic local, i que la classificació en un d'aquests dos nivells no pressuposa l'adscripció a un ens principal determinat, tal com s'explica a continuació.  
  
En efecte, en l'inventari existeix un camp d'adscripció, on es fa constar si es tracta d'un ens principal o d'un ens adscrit, i en aquest últim cas l'entitat de dependència. L'emplenament d'aquest camp admet l'opció «A determinar», quan els antecedents no siguen prou precisos. Ara bé, cal advertir que aquesta indefinició no eximeix els ens afectats de l'obligació de rendir comptes, perquè l'article 10.2 de la Llei de Sindicatura de Comptes, en la seua actual redacció, imposa a totes les entitats incloses en l'àmbit d'aplicació legal que no integren els seus comptes en els comptes generals de la Generalitat ni en les d'alguna entitat local el deure de presentar-les a la Sindicatura de Comptes, abans del 30 de juny següent al de l'exercici econòmic al qual corresponguen, llevat que una norma legal establisca un altre termini. És aplicable a aquesta modalitat de rendició autònoma la instrucció del Consell de la Sindicatura de Comptes de 4 de juny de 2018 (DOGV 8314, 11.06.2018).  
  
  
  
  
Fonaments de dret  
  
L'inventari d'ens subjectes a rendició de comptes es regula en l'article 2n del Reglament de règim interior de la institució, en relació amb la disposició transitòria única. En aquest article s'estableix que aquest inventari serà públic a través de la seu electrònica.  
  
Així mateix, cal destacar que totes les entitats del sector públic valencià estan obligades a comunicar a la Sindicatura de Comptes, en el termini d'un mes des que es donen les condicions legals que corresponguen en cada cas, la situació que determine l'alta o la modificació en l'inventari, i adjuntaran la documentació acreditativa que procedisca (article 2n.3 del Reglament).  
D'una altra banda, l'article 2n.5 de la norma reglamentària aclareix que l'incompliment de l'obligació legal de rendir comptes no podrà excusar-se en què l'entitat de què es tracte no estiga donada d'alta en l'inventari, llevat que existisca un pronunciament exprés de la Sindicatura sobre la improcedència de figurar en aquest.  
En virtut d'això, d'acord amb el que es preveu en l'article 12.1.a del Reglament de règim interior, que atribueix al síndic major la funció d'autoritzar l'inventari d'ens del sector públic valencià, així com les seues actualitzacions, he resolt:  
  
Primer  
Autoritzar l'inventari d'ens del sector públic valencià (INVENS), en el qual s'inclouen inicialment tots els ens que pertoca inscriure d'acord amb el que preveu la disposició transitòria única del Reglament de règim interior de la Sindicatura de Comptes. En l'expedient figura el llibre d'Excel que conté la relació dels referits ens.  
  
  
Segon  
Publicar l'INVENS en la seu electrònica de la Sindicatura de Comptes i en el seu portal de transparència, en les dues llengües oficials:  
https://www.sindicom.gva.es/web/valencia.nsf/documento/invens  
https://www.sindicom.gva.es/web/wdweb.nsf/documento/invens  
  
Tercer  
Totes les altes, baixes i modificacions que en endavant s'autoritzen, previs els tràmits establits, s'inscriuran en l'INVENS amb la periodicitat que s'establisca en el manual de procediments corresponent, a l'efecte de procurar la seua actualització permanent.  
  
Quart  
Publicar aquesta resolució en el Diari Oficial de la Generalitat Valenciana i en el Butlletí Oficial de les Corts.  
  
Cosa que es fa pública perquè se'n prenga coneixement.  
  
València, 9 d'abril de 2019.- El síndic major: Vicent Cucarella Tormo.